მიმი სმითი
მერი ელიზაბეთ „მიმი“ სმითი (ინგლ. Mary Elizabeth (Mimi) Smith; ქალწულობის გვარი სტენლი, ინგლ. Stanley; დ. 24 აპრილი, 1906, ლივერპული, ინგლისი — გ. 6 დეკემბერი, 1991, პული, დორსეტის საგრაფო, ინგლისი) — ინგლისელი მუსიკოსისა და კომპოზიტორის, „The Beatles-ის“ დამაარსებლის ჯონ ლენონის დეიდა. იყო სტენლების ოჯახში ხუთი დიდან ყველაზე უფროსი. ჯონ ლენონმა მიმისა და მისი მეუღლის, ჯორჯ სმითის სახლში თავისი ბავშვობის უდიდესი ნაწილი გაატარა. მას მიმი მთელი თავისი ხანმოკლე ცხოვრების მანძილზე არასდროს მიუტოვებია და რაც არ უნდა შორს ყოფილიყო მისგან, კვირა ისე არ გაივლიდა, რომ ერთხელ მაინც არ დაერეკა საყვარელი დეიდისათვის. როდესაც The Beatles-მა დიდ წარმატებას მიაღწია, ჯონმა მიმის პულში, დორსეტი, ბუნგალო შეუძინა, სადაც ის სიცოცხლის ბოლომდე, ანუ 1991 წლამდე ცხოვრობდა.